**Národný inšpektorát práce** (skrátene **NIP**), je orgán štátnej správy v oblasti inšpekcie práce so sídlom v Košiciach. Klasifikácia tohto inštitútu vyplýva z § 5 ods.1 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.

Úloha
-----

Národný inšpektorát práce riadi a usmerňuje inšpekciu práce na Slovensku. U samotných zamestnávateľov dozerá na dodržiavanie pracovnoprávnych predpisov, predpisov o bezpečnosti a ochrane zdravia pri práci, taktiež dodržiavaním predpisov z oblasti sociálnej legislatívy v doprave a dodržiavaním zákazu nelegálneho zamestnávania a nelegálnej práce. V jeho kompetencii je tiež riešenie okolností pracovných úrazov.

História
--------

História súčasnej inšpekcie práce sa začala v roku 1969, kedy nadobudol účinnosť zákon č. 174/1968 Zb. o štátnom odbornom dozore nad bezpečnosťou práce, ktorý vtedy vychádzal z progresívnych princípov *Dohovorov Medzinárodnej organizácie práce*. Vývoj inšpekčných postupov bol sčasti ovplyvnený socialistickým spoločenským zriadením. Štát bol v tej dobe zamestnávateľom vo všetkých výrobných podnikoch aj v samotnej nekomerčnej sfére. V takýchto štátnych zariadeniach fungoval aj štátny odborný dozor nad bezpečnosťou práce, ktorý niesol názov *inšpekcia bezpečnosti práce*. Jeho úlohou bolo brániť nároky zamestnancov, ale aj chrániť majetok štátu, čiže zamestnávateľa.

Po roku 1989 prišla nová politická zmena, ktorá priniesla novú štruktúru pracovno-právnych vzťahov medzi novými zamestnávateľmi a samotnými zamestnancami. Tieto zmeny mali dopad aj na oblasť inšpekcie bezpečnosti práce. Zo začiatku inšpektori bezpečnosti práce kontrolovali hlavne technický stav rôznych strojov a zariadení, ale taktiež zisťovali nedostatky na kontrolovanom pracovisku. Takéto metódy dozoru dávali dôraz najmä na negatívne časti a odhaľovanie nedostatkov. Nevyhľadávali príčiny ich vzniku ani formy, ako takýmto nedostatkom predísť.

Ďalším vývojom, zmenami legislatívy a harmonizáciou slovenskej legislatívy s legislatívou Európskej únie vyplývajúcej zo vstupu samotného Slovenska do EÚ, sa dospelo až k dnešnej podobe zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.

Inšpektoráty
------------

Národný inšpektorát práce taktiež riadi a kontroluje regionálne inšpektoráty práce a podieľa sa na výchove a odbornom vzdelávaní zamestnancov inšpektorátov práce. Regionálne inšpektoráty sa nachádzajú v týchto mestách: Bratislava, Trnava, Trenčín, Nitra, Žilina, Banská Bystrica, Prešov a Košice.

Referencie
----------

1. 1 2 3 4 5 6  Finstat. *Národný inšpektorát práce* [online]. finstat.sk, 2019, [cit. 2021-01-31]. Dostupné online.
2. 1 2 3  NIP. *Kontakty* [online]. Košice: ip.gov.sk, [cit. 2021-01-31]. Dostupné online.
3. ↑  Úrad vlády SR. *Národný inšpektorát práce* [online]. Bratislava: Úrad vlády SR, [cit. 2021-01-31]. Dostupné online.
4. 1 2   *Zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov* [online]. Bratislava: Ministerstvo spravodlivosti SR, 2006-02-02, [cit. 2021-01-31]. Dostupné online.
5. ↑  MPSVR SR. *Národný inšpektorát práce* [online]. Bratislava: employment.gov.sk, [cit. 2021-01-31]. Dostupné online.
6. 1 2 3  NIP. *Z histórie* [online]. Košice: ip.gov.sk, [cit. 2021-01-31]. Dostupné online.
7. ↑  Kompass Czech Republic s.r.o.. *Národný inšpektorát práce* [online]. sk.kompass.com, [cit. 2021-01-31]. Dostupné online.
8. ↑  Ústredný portál verejnej správy. *Inštitúcie – Národný inšpektorát práce* [online]. slovensko.sk, [cit. 2021-01-31]. Dostupné online.

Externé odkazy
--------------


|  |  |
| --- | --- |
| Portal | Politický portálKošický portál |

* Oficiálna stránka inšpektorátu

Súradnice: 48°43′46″S 21°15′44″V﻿ / ﻿48,72937686285299°S 21,2621206887866°V﻿ / 48.72937686285299; 21.2621206887866